

LIETUVOS RESPUBLIKOS VALSTYBĖS SAUGUMO DEPARTAMENTAS

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Biudžetinė įstaiga, Pilaitės pr. 19, LT-06264 Vilnius, tel. (8 5) 212 4720, faks. (8 5) 212 4716, el. p. vsd@vsd.lt

Duomenys kaupiami ir saugomi Juridinių asmenų registre, kodas 188675233

|  |  |  |  |
| --- | --- | --- | --- |
| Lietuvos Respublikos Seimo kanceliarijai |  |  | Nr. |
|  | Į 2023-12-21 | Nr.  S-2023-5762 |
|  |  |  |  |

DĖL NUOMONĖS PATEIKIMO

Lietuvos Respublikos valstybės saugumo departamentas (toliau – Valstybės saugumo departamentas) susipažino su Jūsų 2023 m. gruodžio 21 d. raštu Nr. S-2023-5762 „Dėl nuomonės pateikimo“, kuriame prašoma pateikti nuomonę dėl Antano Algimanto Miškinio (toliau – Pareiškėjas) peticijoje pateiktų siūlymų dėl Lietuvos Respublikos Prezidento, Lietuvos Respublikos Seimo Pirmininko, Lietuvos Respublikos Ministro Pirmininko ir Lietuvos Respublikos kariuomenės vado būstų klausimų sureguliavimo ir jų tinkamos apsaugos.

Atkreipiame dėmesį, kad Lietuvos Respublikos vadovybės ir kitų saugomų asmenų apsaugą užtikrina Lietuvos Respublikos vadovybės apsaugos tarnyba (toliau – Vadovybės apsaugos tarnyba). Pagal Lietuvos Respublikos vadovybės apsaugos įstatymo 13 straipsnį, Vadovybės apsaugos tarnyba, įgyvendindama jai pavestus uždavinius, Lietuvos Respublikos teritorijoje organizuoja saugomų asmenų apsaugą, saugo vadovybę nuo neteisėto informacijos rinkimo techninėmis priemonėmis ir atlieka kitas minėtame įstatyme jai pavestas funkcijas. Nors Pareiškėjas deklaruoja, kad valstybė būtų saugesnė, jeigu Prezidentas, Seimo Pirmininkas ir Ministras Pirmininkas turėtų gyvenamąją vietą Turniškėse, tačiau nenurodo, kokiu būdu ši aplinkybė prisidėtų prie valstybės saugumo. Valstybės saugumo departamento vertinimu, valstybės vadovų gyvenamoji vieta nacionalinio saugumo užtikrinimo aspektu reikšminga tik tiek, kiek būtina užtikrinti jų asmens apsaugą, todėl būtent Vadovybės apsaugos tarnybos kompetencijai priskirtina spręsti, ar konkrečios gyvenamosios vietos parinkimas / nustatymas reikšmingas užtikrinant konkretaus asmens apsaugą.

Pareiškėjas taip pat nurodo, kad valstybės saugumui pasitarnautų įstatyminė nuostata, kad kariuomenės vado gyvenamoji vieta būtų numatyta Turniškėse šalia valstybės vadovų. Nėra aišku, ar tokiu siūlymu siekiama spręsti tik kariuomenės vado prestižo klausimą („nedarytų gėdos valstybei“), ar kartu nustatyti, kad kariuomenės vadas yra saugomas asmuo (pažymėtina, kad pagal Lietuvos Respublikos vadovybės apsaugos įstatymą kariuomenės vadas nėra nuolat saugomas asmuo, tačiau siūlymas kariuomenės vadą įtraukti į nuolat saugomų asmenų sąvoką peticijoje nėra teikiamas). Taigi, iš peticijos nėra aišku, kaip toks siūlymas pasitarnautų valstybės saugumui. Valstybės saugumo departamento vertinimu, Lietuvos Respublikos vadovybės apsaugos įstatymo 6 straipsnio 6 dalies 3 punkte įtvirtinta nuostata yra pakankama siekiant užtikrinti valstybės institucijų vadovų, tarp jų kariuomenės vado, saugumą, jei jo saugumui kiltų grėsmė. Jei vis tik būtų sprendžiamas kariuomenės vado įtraukimo į nuolat saugomų asmenų sąvoką klausimas, Valstybės saugumo departamento vertinimu, būtų tikslinga sistemiškai įvertinti gyvybiškai svarbias valstybės funkcijas atliekančių valstybės institucijų vadovų įtraukimo į saugomų asmenų sąvoką klausimą.

Pažymime ir tai, kad Valstybės saugumo departamentas, vadovaudamasis Lietuvos Respublikos žvalgybos įstatymu, renka informaciją apie rizikos veiksnius, pavojus ir grėsmes nacionaliniam saugumui bei teikia šią informaciją nacionalinį saugumą užtikrinančioms ir kitoms valstybės institucijoms jų veiklai vykdyti ir sprendimams priimti.

Direktorius Darius Jauniškis

8 706 66 399